Kim Edberg Andersen (DD), 2024-12-05:
Jeg ville jo ønske, jeg kunne få lov til at komme med, når DF går ud til et menneske, der er ramt af den her sorg, og kun fortæller den halve sandhed, i forhold til at hvis vi brød konventionerne, så blev alting lykkeligt og fromt.
For virkeligheden er, at hvis vi hoppede ud af konventionerne, ville vi jo bare blive stoppested for endnu flere udlændinge.
Men det er jo ikke første gang her i salen, at DF ligesom kører den her med, at de er de eneste, der har den rigtige politik.
Og så glemmer de bare at fortælle om den lille mulighed, der er for, at hvis Danmark nu stod uden for konventionerne og der var en fra Sverige, der blev udvist, så kunne han komme til Danmark, og så stod vi der med ham selv, og at hvis der kom nogle fra England, så stod vi der med dem selv.
Det ville jeg jo ønske man fortalte.
Nu var jeg der ikke; det kan jo være, at Dansk Folkepartis ordfører har valgt at fortælle den del af historien også.
Jeg tvivler, for så kommer man jo ikke frem til det her med, at man er de eneste med den rigtige politik.
Problemstillingen i at sige, at de skal låses inde, er, at vi risikerer at blive smidt ud af konventionerne.
Det er ikke sikkert – det medgiver jeg – men hvis vi gør, risikerer vi at blive endestation for alle dem, der bliver udvist andre steder fra.
Det er jeg næsten sikker på at ordføreren glemmer at fortælle.
Tilsyneladende har de fået den gode idé, at man ikke skal eje en bil, hvis man er på et udrejsecenter.
Så jeg kan ikke se andet, end at det bare er at få det kørt igennem og skrive L som i lovforslag foran, og så er jeg sikker på, at vi stemmer det igennem.
Når det så er sagt, er der nogle problemstillinger, og jeg bliver nødt til at sige, at det her jo har den mest tragiske baggrund overhovedet.
Jeg tror faktisk ikke, at der er en eneste af mine ordførerkollegaer herinde, som er uenig i det.
Så det skal vi også have kigget på.
Det tror jeg den kan kigge positivt på sammen med os.
Langt hen ad vejen er jeg jo enig med Dansk Folkeparti og også Socialdemokratiet: De skal ud af vagten.
Det kommer de ikke, og det har så kostet et menneske livet, at vi ikke har håndhævet, at de ikke må have en bil.
Jeg er ikke sikker på, at selve personen dengang ejede bilen.
Han havde jo ikke engang førerret.
Men derfor chokerer det mig alligevel, at man kan læse, at der er 11 personer indsat deroppe, som har en bil.
Hvorfor har de det?
Er bilerne alle sammen mindre end 10.000 kr. værd?
Har vi tjekket det?
Har regeringen gjort det?
For det ville jo være nemt for regeringen.
Der er så mange offentligt ansatte, og vi døjer jo alle sammen med, at der bliver skåret bare en lillebitte smule i antallet af dem, så der må da være en, der kan gå ud sammen med en lokal bilforhandler og finde ud af, hvad de biler koster, som er ejet af de indsatte, som ikke må eje noget over 10.000 kr.
Det har man ikke fået gjort.
Det håber jeg da man retter op på straks.
Det kan man nå inden jul.
Så kan man sætte dem til salg, og så kan de forhåbentlig ikke blive ramt af et eller andet nyt afgiftssystem, som kommer efter den 1. januar.
Virkeligheden er, at man kan være lige så sarkastisk og ironisk, som jeg er heroppefra, men at problemet er helt reelt.
Og det er det, fordi vi sover i timen.
Man kan godt som Danmarksdemokrat og som opposition i det hele taget blive træt af, at ens forslag, når det er ret gode forslag, bliver skudt ned med, at regeringen kommer med noget lige om lidt.
Men så kunne det være rart, hvis regeringen kunne øve sig på at sige, at »lige om lidt« f.eks. er i næste uge, sådan at dem, der bor i området, kan begynde at sætte en dato på, for det er jo frygtelig urimeligt for de mennesker.
Så kan vi skyde skylden på hinanden, i forhold til hvem der har stemt for hvad.
Jeg kan forstå, at alle er for et eller andet på Langeland nu.
Der er i hvert fald 90 mandater for, hvis ikke Moderaterne er imod.
Så man kan jo lave noget på Langeland, for jeg kunne se på Venstre, at det syntes de også var en fantastisk idé.
Det sker jo heller ikke, men der er nogle mennesker, der døjer med det her lige nu.
En af de ting, de døjer med, er, at vi tillader, at mennesker, der er udvist og er placeret på et udrejsecenter, har en bil.
Reglerne er på plads, de må ikke have en bil, og hvis det handler om beløbsgrænsen, så kan vi bare sætte den til 1495 kr.
Det kan du ikke få en bil for.
For essensen er, at de ikke skal have lov til at have en bil.
Den er ikke længere.
Så behøves politik heller ikke være sværere, end at man skal tælle til 90 herinde.
Så send et lovforslag i trykken, og lad os få det igennem og få hevet de biler ud af hænderne på de mennesker, som vi ikke ønsker at have i landet, og som er blevet udvisningsdømt.
De skal ikke have dem.
Ellers vil der igen kunne ske frygtelige ting deroppe med en eller anden tåbe uden kørekort, der tager narko og våben med i sin bil og kører ind i en uskyldig.
Vi kan ikke love nogen, og vi skal passe på med at love vores vælgere, at det her løser alt, for det gør det ikke.
Problemet er jo større end det.
Men det her er ... undskyld, der var jeg lige ved at sige noget, sådan at du skulle op at stå.
Det her er et problem, der er til at løse, hvis man gider, og hvis man gider det, kan man også gøre det hurtigt.
Ministeren har tidligere sagt, at han arbejdede, så sveden drev, derovre.
Jeg har ikke set ham svedig her i vintersæsonen endnu.
Så han kunne jo nok bare lige blive svedig en enkelt dag op til jul, så vi kunne få lavet et lovforslag.
Lad os få det her banket igennem Folketinget og få taget de biler fra de tåber, som bruger dem til at slå uskyldige mennesker ihjel med.
Det er ikke i orden, det er ikke rimeligt, og det skal der gøres noget ved.
Danmarksdemokraterne kommer naturligvis til at bakke op om DF's forslag.